PTTEP พบแหล่งก๊าซฯ ใหม่แปลงเอสเค 438 นอกชายฝั่งมาเลเซีย ลุยเจาะหลุมสำรวจต่อเนื่อง
PTTEP พบแหล่งก๊าซฯ ใหม่หลุม "Kulintang-1" แปลงเอสเค 438 นอกชายฝั่งมาเลเซีย ลุยเจาะหลุมสำรวจต่อเนื่อง
PTTEP พบแหล่งก๊าซฯ ใหม่แปลงเอสเค 438 นอกชายฝั่งมาเลเซีย ลุยเจาะหลุมสำรวจต่อเนื่อง
19 พ.ค. 2564

บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP หรือ ปตท.สผ. เปิดเผยว่า บริษัท PTTEP HK Offshore Limited (PTTEP HKO) ซึ่งเป็นบริษัทย่อยของ ปตท.สผ.ในมาเลเซีย ได้ค้นพบก๊าซธรรมชาติแหล่งใหม่ที่หลุมสำรวจ Kulintang-1 ซึ่งเป็นหลุมสำรวจแรกของแปลงเอสเค 438 ตั้งอยู่บริเวณนอกชายฝั่งรัฐซาราวัก ประเทศมาเลเซีย
ทั้งนี้ปตท.สผ. ได้เริ่มดำเนินการเจาะหลุมสำรวจ Kulintang-1 ในเดือนมีนาคม 2564 ที่ระดับความลึก 2,238 เมตร โดยได้ค้นพบชั้นหินกักเก็บก๊าซธรรมชาติที่มีความหนากว่า 100 เมตร ซึ่ง ปตท.สผ. มีแผนที่จะเจาะหลุมสำรวจในแปลงนี้อีกในไตรมาส 2/64
สำหรับแปลงเอสเค 438 ตั้งอยู่นอกชายฝั่งรัฐซาราวัก (เมืองบินตูลู) ประมาณ 108 กิโลเมตร โดยมี PTTEP HKO เป็นผู้ดำเนินการ และถือสัดส่วนการลงทุนร้อยละ 80 และมี PETRONAS Carigali Sdn. Bhd. เป็นผู้ร่วมทุน โดยถือสัดส่วนการลงทุนร้อยละ 20
โดยบริษัทฯ ประสบความสำเร็จในการขุดเจาะหลุมสำรวจ กุลินตัง-1 (Kulintang-1) ในโครงการซาราวัก เอสเค 438 ซึ่งเป็นการค้นพบก๊าซธรรมชาติแหล่งใหม่อย่างต่อเนื่องนอกชายฝั่งมาเลเซีย
นายพงศธร ทวีสิน ประธานเจ้าหน้าที่บริหาร PTTEP เปิดเผยว่า การค้นพบแหล่งก๊าซธรรมชาติแหล่งใหม่ ๆ อย่างต่อเนื่องในมาเลเซีย รวมทั้ง จากหลุมกุลินตัง-1 ครั้งนี้ แสดงให้เห็นถึงความสำเร็จในการสำรวจปิโตรเลียม และความร่วมมือกันอย่างเข้มแข็งระหว่าง ปตท.สผ. และปิโตรนาส ซึ่งได้ร่วมกันนำวิธีการและแนวทางใหม่ ๆ มาใช้ในการค้นหาแหล่งน้ำมันและก๊าซธรรมชาติ เพื่อตอบสนองความต้องการใช้พลังงานในอนาคต
นอกจากโครงการซาราวัก เอสเค 438 ซึ่งอยู่ภายใต้สัญญาแบ่งปันผลผลิตแล้ว ปตท.สผ. ยังมีการลงทุนในประเทศมาเลเซียอีกหลายโครงการ ได้แก่ แปลงเอสเค 405บี, 410บี,  เอสเค 314เอ, เอสเค 417, พีเอ็ม 407 และพีเอ็ม 415 ซึ่งอยู่ในระยะสำรวจ แปลงเค, เอสเค 309 และ เอสเค 311, แหล่งโรตัน-บูลอร์ ในแปลงเอช และโครงการพื้นที่พัฒนาร่วมไทย-มาเลเซีย ซึ่งมีการผลิตก๊าซธรรมชาติอยู่ในขณะนี้
นอกจากนี้ ปตท.สผ. ยังมีการลงทุนในบริษัท พีทีที โกลบอล แอลเอ็นจี จำกัด ร่วมกับ บมจ.ปตท. (PTT) ในโครงการ MLNG Train 9 ซึ่งเป็นโรงงานแปรรูปก๊าซธรรมชาติเป็นก๊าซธรรมชาติเหลวในรัฐซาราวักอีกด้วย